เปิดตัวขบวนรถไฟดีเซลราง KIHA 183 ของญี่ปุ่น หลังปรับปรุงเสร็จสมบูณ์
นายนิรุฒ มณีพันธ์ ผู้ว่าการรถไฟแห่งประเทศไทย หรือ รฟท. กล่าวภายหลังเยี่ยมชมกระบวนการซ่อมบำรุงรถไฟดีเซลราง KIHA 183 ที่โรงงานมักกะสัน พร้อมทดลองเดินขบวนรถไฟดีเซลรางเส้นทางโรงงานมักกะสัน - ฉะเชิงเทรา – กรุงเทพ หลังการรถไฟฯ  ได้รับมอบรถดีเซลรางปรับอากาศ รุ่น KIHA 183 จากบริษัท Hokkaido Railway Company (JR HOKKAIDO) ประเทศญี่ปุ่น จำนวน 17 คัน โดยไม่เสียค่าใช้จ่าย ตั้งแต่วันที่ 13 ธันวาคม 2564 ที่ผ่านมา ว่าล่าสุด การรถไฟฯ ได้ดำเนินการปรับปรุง รถดีเซลรางปรับอากาศ รุ่น KIHA 183  เสร็จสมบูรณ์แล้ว 3 คัน เพื่อรองรับการเดินทางของประชาชนและนักท่องเที่ยวภายในประเทศและช่วยเสริมศักยภาพของขบวนรถที่ให้บริการอยู่ในปัจจุบันให้เพียงพอกับความต้องการเดินทางของประชาชน หลังจากสถาณการณ์การแพร่ระบาดโควิด-19 คลีคลายลง พบว่าปริมาณการเดินทางกลับมาเพิ่มขึ้น ทั้งนี้การรถไฟฯ ใช้งบประมาณในการปรับปรุงขบวนรถทั้งหมด 17 คันมูลค่า 16 ล้านบาท ซึ่งช่วยประหยัดงบประมาณกว่าจัดซื้อขบวนรถใหม่ จาก 80-100 ล้านบาทต่อคันสำหรับภาพรวมการทดลองเดินรถเป็นครั้งแรก เส้นทางสถานีมักกะสัน - ฉะเชิงเทรา - กรุงเทพ ผู้ว่าการรถไฟแห่งประเทศไทย แสดงความพึงพอใจถึงสมรรถภาพของขบวนรถและความเร็วที่ให้บริการสูงสุด 110 กิโลเมตรต่อชั่วโมง และคาดว่าจะนำมาให้บริการเดินขบวนรถในเชิงพาณิชย์และการท่องเที่ยวได้ในเดือนตุลาคมนี้ เมื่อปรับปรุงขบวนรถ KIHA 183 เสร็จครบถ้วน การรถไฟฯ จะเปิดรับฟังความคิดเห็นจากประชาชนเพื่อกำหนดเส้นทางให้บริการ โดยจะเริ่มให้บริการในเส้นทางระยะสั้น แบบวันเดย์ทริป ขบวนสำหรับเทศกาลในวันสำคัญ หรือให้บริการเช่าเหมาขบวนก่อน เพื่อตอบสนองความต้องการและเป็นประโยชน์ต่อผู้ใช้บริการสูงสุด คาดว่าพร้อมให้บริการครบทั้ง 17 คัน ช่วงปลายปี 2566